Papersnake/gushiwen huggingface dataset:
寄赠长安宋澥逸人十韵
魏野（宋代）

家盛翻嘉遁，谁同物外情。
徵君为密友，内翰是难兄。
静论儒宗服，狂歌侠少惊。
道装轻紫绶，酒旆胜红旌。
将相慵趋谒，渔樵喜送迎。
门开紫阁色，歌枕漕河声。
野鹤听调瑟，沙鸥看濯缨。
烟霞连杜曲，桑柘接昆明。
丹诀皆亲写，芝田忽目耕。
终须尽室去，相并掩柴荆。
和此阳先生感兴诗二十首
刘黻（宋代）

坤舆载五岳，乾象垂三光。
术极宰元化，俯仰无低昂。
一理贯万有，形色皆停当。
晋风竞清谈，幽眇夸辉煌。
坐销白昼尽，狐兔睨其旁。
天地亦为愁，何但颓偏方。
说之有真墨一为仪真贼所焚伏蒙二十二叔特以
晁说之（宋代）

黄瓜忌三摘，吾臂医九折。
有如老商胡，何言问折阅。
儿藏迁珪墨，贼火出烈烈。
是时干戈起，髑髅积不血。
宁复有此物，砚北伴白发。
叔父曰赐汝，可忧百如结。
矧此微物者，戏剧论巧拙。
拜吾叔父赐，理乱闻一辙。
再拜叔父贤。世珍视不悄。
百拜叔父意。儿学安得辍。
春日张永舒太学招同李湘北学士王北山给谏杜子静宫允张南溟比部雅集遁园次韵
郭棻（清代）

正欲降愁部酒兵，衔杯为爱遁园名。舌存未许谈时事，心老才知淡物情。

小鸟争来高阁噪，新花还向旧枝生。滦鱼易酿皆乡味，不羡张翰莼菜羹。
定风波·山路风来草木香
辛弃疾（宋代）

药名招婺源马荀仲游雨岩。马善医。

山路风来草木香。雨余凉意到胡床。泉石膏肓吾已甚，多病，提防风月费篇章。
孤负寻常山简醉，独自，故应知子草玄忙。湖海早知身汗漫，谁伴？只甘松竹共凄凉。
郡内书情献裴侍中留守
刘禹锡（唐代）

功成频献乞身章，摆落襄阳镇洛阳。
万乘旌旗分一半，八方风雨会中央。
兵符今奉黄公略，书殿曾随翠凤翔。
心寄华亭一双鹤，日陪高步绕池塘。
和秋景韵二十首 其四 秋光
李昌祺（明代）

离离霜树叶初乾，野色川容总带寒。猎马竞嘶腾逸足，鞲鹰快带展修翰。

黄芦洲外斜阳渡，红蓼湾头乱石滩。极目园林萧瑟甚，桂花飘尽菊花残。
忆王孙·长安不见使人愁
汪元量（宋代）

长安不见使人愁。物换星移几度秋。一自佳人坠玉楼。莫淹留。远别秦城万里游。
齐世家
李覯（宋代）

莫以荒淫便责君，大都危乱为无臣。
若教管仲身长在，何患夫人更六人。
王昭君怨诸词人连句
佚名（唐代）

掖庭娇幸在蛾眉，争用黄金写艳姿。始言恩宠由君意，谁谓容颜信画师。

微躯一自入深宫，春华几度落秋风。君恩不惜更衣处，妾貌应殊画壁中。

闻道和亲将我撇，选貌披图遍宫掖。图中容貌既不如，选后君王空悔惜。

始知王意本相亲，自恨丹青每误身。昔是宫中薄命妾，今成塞外断肠人。

九重恩爱应长谢，万里关山愁远嫁。飞来北地不胜春，月照南庭空度夜。

夜中含涕独婵娟，遥念君边与朔边。毳幕不同罗帐日，毡裘非复锦衾年。

长安高阙三千里，一望能令一心死。秋来怀抱既不堪，况复南飞雁声起。
送集文上人游方
贾岛（唐代）

来从道陵井，双木溪边会。分首芳草时，远意青天外。

此游诣几岳，嵩华衡恒泰。
次韵李山窗
方岳（宋代）

一船明月秋江冷，曾与梅花有约来。
谁唤雪溪回短棹，宁孤何逊莫孤梅。
即事
章甫（宋代）

风急收残雨，花轻点客衣。
江山争秀发，燕雁不同飞。
异县交游少，中原信息稀。
王师战甚苦，方解蔡州围。
赵尉催筑秋崖
方岳（宋代）

只尔三间屋，吾贫未易云。
与山先定諡，有客屡移文。
竹喜今年活，梅从隔坞闻。
犹嫌灌园力，多为读书分。
拟王维登裴秀才迪小台
林鸿（明代）

高台一登眺，满目白云深。况与林间士，俱閒物外心。

岚光当几席，秋色上衣襟。更待今宵月，与君同啸吟。
题全谢山先生像
缪荃孙（清代）

梨洲授四明，史学冠当代。先生尤卓荦，识见越流辈。

微言兼大义，抗论必千载。事迹辨是非，人材儗进退。

上可继毛朱，下足开钱戴。走也私淑殷，遗书颇津逮。

祠堂拜公像，静挹温和态。梁君再示我，又若聆謦欬。

句余搜土音，端溪有遗爱。我愿摹万本，瞻仰同泰岱。
宿鱼梁驿五鼓起行有感
陆游（宋代）

忆从南郑客成都，身健官闲一事无。
分骑霜天伐狐兔，张灯雪夜掷枭卢。
百忧忽堕新衰境，一笑难寻旧酒徒。
投宿鱼梁溪遶屋，五更听雨拥篝炉。
芹溪九曲诗 其三
朱熹（宋代）

三曲舟行龙尾滩，推蓬把酒见南山。回头点检仙踪迹，万顷白云时自闲。
苏幕遮 惜春
雷迅（明代）

柳含丝，梅破萼。报道东风，一夜穿帘幕。春光依旧人非昨，忽讶春光，不是人情薄。

花前醉，月下乐，只恐韶华，易去难留阁。明朝雨暗胭脂落，莫怨春光，不管人消索。
小云堂
李弥逊（宋代）

老子何因一念差，肯将簪绂换袈裟。
同参尚有满兄在，异世犹将孙老夸。
结习未忘能作舞，因缘那得见牛花。
却修净业寻来路，澹泊如今居士家。
泥路行
杨桂森（清代）

舆丁搓泥揉浆走，呼左呼右声声吼。重任全凭老肩负，森严一步不可苟。

后者慌问泥深否，前者忙应下愈陡。石梯矗上高陵阜，骨力精神兼抖擞。

漫来惯呼我好友，过此当沽溪熬酒。尔一石，我五斗，天公淫雨何太久。

行人咨怨十八九，剧怜晚稻困菑亩。既耕而不穫兮，太息空仓尘釜之农叟。
柬吕太学祯
邵知柔（宋代）

当时欲杀尚怜才，奏稿流传读转哀。
一寸丹心朝士愕，十分头白道州回。
汴京今日犹豺虎，陵寝多年没草莱。
圣主不胜尝胆恨，先生无用鹤书催。
送傅仲默登第归麻姑
饶节（宋代）

谢安中年不堪别，况我与子本末同。临川古郡著名数，麻姑且在邦域中。

与君同方复同术，十年共度齑盐日。一身烂漫天地中，万里风霜今白发。

南山之封木拱矣，此身万事相终始。何知迟暮犹羁旅，夜语对床辄三起。

君今先著祖生鞭，我穷未办买山钱。君行启我方寸乱，抱琴长歌声彻天。

西风萧萧木脱叶，表里家山落眉睫。为语淮南大小山，虽在侯门不弹铗。
送春
李覯（宋代）

送尔归天去，天应解祸淫。
物生谁得所，我见独伤心。
好景吟来偏，芳樽醉不禁。
东风别无用，百草已成林。
千里
释文珦（宋代）

千里辞家比塞鸿，飘飘不定又还东。
波平暂喜扁舟稳，天阔回瞻故垒空。
别墅烟昏归晚牧，长江雨歇挂晴虹。
前程行止谁能计，已悟浮生似梦中。
观盛花吟
邵雍（宋代）

纷纷五代乱离间，一旦云开复见天。
草木百年新雨露，车书万里旧江山。
寻常巷陌陈罗绮，几处楼台奏管弦。
天下太平元事日，鸯花无限日高眠。
嵩山 其一
汪元量（宋代）

客行天地中，嵩峰何突兀。鸟道阻且修，马烦行复歇。

一入玉女窗，便觉幽兴发。好鸟鸣嘤嘤，细草乱如发。

石城荫青松，琼壁白喷雪。中有神圣居，飞甍半摧折。

宝绘翳苔莓，古碑字亦灭。莫辩千载事，焉能踏仙辙。

徒有感慨怀，脉脉泪不绝。
太母魏氏半径题石
陈元光（唐代）

乔岳标仙迹，玄扃妥寿姬。乌号非岭海，鹤仰向京师。

系牒公侯裔，悬弧将相儿。清贞蜚简籍，规范肃门楣。

万里提兵路，三年报母慈。剑埋龙守壤，石卧虎司碑。

忧阕情犹结，祥回禫届期。竹符忠介凛，桐杖孝思凄。

许史峋嶙篆，曹侯感旧诗。鸿濛山暝启，骏彩德昭垂。

华表瑶池冥，清漳玉树枝。昭题盟岳渎，展墓庆重熙。
春寒初晴
杨万里（宋代）

峭寒穿屋透衣裘，欺得诗人两鬓秋。
从此莫教三日暖，花开花落却成愁。
岐亭五首
苏轼（宋代）

酸酒如虀汤，甜酒如蜜汁。
三年黄州城，饮酒但饮湿。
我如更拣择，一醉岂易得。
几思压茅柴，禁网日夜急。
西邻椎瓮盎，醉倒猪与鸭。
君家大如掌，破屋无遮幂。
何从得此酒，冷面妒君赤。
定应好事人，千石供李白。
为君三日醉，蓬发不暇帻。
夜深欲踰垣，卧想春瓮泣。
君奴亦笑我，鬓齿行秃缺。
三年已四至，岁岁遭恶客。
人生几两屐，莫厌频来集。
秋晚 其一
萧道管（清代）

蝉声摇曳歇，庭院晚凉留。衫袖风添裥，帘栊月当钩。

竹香秋梦碎，树影夕阳收。亦是诗家语，谁能刻意求。
停帆
赵师秀（宋代）

舟过梢人屋，停帆去未能。
野梅皆是刺，滩水不为冰。
里数讹难准，官称俗可憎。
欲登岩石坐，有吏复无朋。
扬州慢 与印昆登天宁寺塔，和白石韵
姚华（清代）

千里寒皋，极天无际，暗红解记春程。正烟鬟过雨，似故国山青。

念前度诗痕尚在，涴尘沙碧，谁与屯兵。更无人、废院归鸦，来近层城。

访碑砌下，数兴衰如梦堪惊。怎塔势孤擎，檐铃不语，都似无情。

树树玉羁曾系，晴来路、马作边声。渐清明寒食，愁如芳草还生。
和宋宁道太祝简陈济翁
毕仲游（宋代）

从吾坦率任吾真，每到花时得意新。但恐诗人足离别，此生何处不逢春。
呈葛抚州二首 其一
赵蕃（宋代）

人物与江山，风流适比肩。家声自勾漏，出守更临川。

美政人人说，新诗句句传。五言成漫兴，一见岂无缘。
种花二首
苏辙（宋代）

筑室力已尽，种花功尚疏。
山丹得春雨，艳色照庭除。
末品何曾数，群芳自不如。
今秋接千叶，试取洛人余。
题慧山寺
杨杰（宋代）

闻说支公最好贤，瀛洲可买不论钱。楼台蔽日都无地，草木藏春别有天。

石上雪飞千峡雨，洞山泉落几家田。高闲谁似幽居乐，一坐青山不问年。
谢刘仲宽惠茶
家铉翁（宋代）

忆昨中原全盛时，五方贡茶走京师。
建溪头纲最先到，天子特命开经闱。
儒臣讲毕上命坐，瀹茗初试琼瓯瓷。
云章昭回耀几席，群公进谢因进规。
我生也后不及见，耳闻盛事长嗟咨。
十年流落古瀛下，谁谓荼苦甘如饴。
蓬山伟人国俊彦，哀此下土南冠覉。
肯分锡赍贲衰朽，定知眷奖超凡私。
公才雅在严徐右，公学独出河汾师。
穹班近闻长祠府，奎壁分野生光辉。
儒臣见用天下福，讲席宏开太平期。
苍崖赤子望苏息，霖雨八荒舍公而其谁。
子绍至云安复和前韵见寄酬以二首 其二
王十朋（宋代）

不比求游占一科，无施不可患才多。手持江海一麾去，梦与神仙七字哦。

客里有书情愈重，别来多病鬓添皤。郡斋独坐岁华莫，眼见官梅深忆何。
分宜咏古
沈毓荪（清代）

钤山辜负读书台，山上{钦鸟}䲹去不回。千古青词惜英主，}年黄阁误庸才。

声华梁窦宾僚续，局样京攸父子开。今日朱门何处问，村连下界牧羊来。
游西湖分韵得要字
史浩（宋代）

儒生纸上争攻剽，传癖书痴等贻诮。不然利海竞锥刀，或向名场羡华要。

纷纷臧谷两亡羊，说以西湖却头掉。西湖自倚倾城姿，肯与西施角年少。

品题定价有前贤，陈迹班班犹可吊。试因休沐许寻盟，净洗缁尘一登眺。

身疑孤星破浮云，心逐惊猱走空峤。野竹万个秋声虚，败荷十里香风妙。

凌霄金刹梵仙居，怪石嶙峋馀万窍。高敷桂子浥新黄，好傍长枝发清啸。

老禅林外熟蹲鸱，双耳不闻天使召。行行欲问处士桥，路转忽逢水仙庙。

未羞菊蕊荐芳馨，一盏寒泉敢先釂。翩翩沙鸟没苍烟，红蓼丹枫舞斜照。

急呼艇子汎漪涟，正欲渡间狎渔钓。同行磊落三数公，嘉此襟期非素料。

襞笺吟写乐游诗，愈使西湖有光耀。伊余同赋却忘言，了知造物工相撩。

千古游人安在哉，城郭山林归一窖。会须象罔得玄珠，可免小儿轻侮笑。
赠岳仁叔
胡仲弓（宋代）

不学弓刀破敌围，却拈刀笔学儿嬉。
世间多少真豪杰，飘落江湖人不知。
题赵德邻三篆字石刻
吴昌绶（清代）

景贶签书汝颍时，字曰德邻坡易之。不土之里无言诗，公子阳易以意知。

春月婉娩梅边卮，白藕花香幼妇辞。盛年文采相娱嬉，名书元祐党籍碑。

后来宦辙营洪驰，监门防御使节持。安定郡王世泽贻，太宗正备藩邸仪。

侯鲭犹录莺莺词，聊复集今多阙遗。洛中片石山之㕒，篆题三字倒薤披。

何缘流转来京师，徐君得此诧绝奇。谓我同好无■偨，辇畀老屋锄荒茨。

寂寥千载遘会迟，传摹何惜双隃麋。飞英振采光陆离，展观四座心神怡。

病夫噤ラ日自持，此特健药逾耆。方回旧迹沦剑池，孤拓郑重箧衍随。

词人魂魄同寄斯，绵邈遥结无穷思。
自金陵趋行都过顾城湖三十里水光接天但风逆
陈著（宋代）

船路连朝天逆吹，今朝登陆雨相随。
自缘寒素例难阻，非为老苍私控持。
山色青青无世变，梅花皎皎是心知。
眼前有景足消遣，到阙何妨数日迟。
句
孔武仲（宋代）

煎点径须烦绿珠。
如梦令 垂丝海棠，和湘萍夫人
朱中楣（清代）

露浥海棠丝重。云破晓钟初动。无力尚微酣，遥映一帘红弄。

如梦。如梦。醒后心儿独捧。
喜张公实至
黄裳（宋代）

才踰闽岭转悠悠，所属相逢梦未休。逸兴起君桑梓国，多情寻我帝王州。

且看文物新朝事，更话溪山旧酒楼。会合此生能几度，一樽长泻菊花秋。
哭冯开之先生孤山殡宫二首
于嘉（明代）

槜李距钱塘，盈盈一水望。
暂归归魄久，短别别魂长。
谈屑凋宾座，歌尘冷妓堂。
孤山新筑野，明月吊虚廊。
挽谷子长
廖行之（宋代）

百岁三之日，如君乃若然。
谢庭凋玉树，楚泽毙兰荃。
堂有双亲老，身无寸禄缘。
英魂傥犹在，泣我此诗篇。
寄陕府邓给事
孟郊（唐代）

陕城临大道，馆宇屹几鲜。候谒随芳语，铿词芬蜀笺。

从来镜目下，见尽道心前。自谓古诗量，异将新学偏。

戆人年六十，每月请三千。不敢等闲用，愿为长寿钱。

非关亦洁尔，将以救羸然。孤省痴皎皎，默吟写绵绵。

病书凭昼日，驿信寄宵鞭。疾诉将何谕，肆鳞今倒悬。

尘鲤见枯浪，土鬣思干泉。感感无绪荡，愁愁作□边。

贞元文祭酒，比谨学韦玄。满坐风无杂，当朝雅独全。

见知嘱徐孺，赏句类陶渊。一顾生鸿羽，再言将鹤翩。

宣扬隘车马，君子凑骈阗。曾是此同眷，至今应赐怜。

磨墨零落泪，楷字贡仁贤。
光相寺
汪元量（宋代）

峨眉县西四十里，峭壁悬崖削寒翠。
崎岖栈道动摇摇，矮石支寒同贔屭。
忽窥万仞黑无底，下有龙渊七十二。
攀扪步步足难移。大盘小盘八十四。
行行更入娑罗平，侧立长嗟心胆碎。
洗脚溪头登土峰，板屋数间光相寺。
寺中萧然无个僧，普贤小殿生阴气。
天仙桥上光明岩，银色光中世界异。
须臾风雨洗天来，兜罗绵云塞天地。
虚空现出大圆光，五色晕中瞻大士。
日暮云收山寂然，乙夜灯分百千计。
别有草庵三四僧，花木满轩颓清致。
有时云起自雷岩，两道金光出岩际。
有时云散光独明，犹见光中回象辔。
僧云又有清现光，白日无云光更丽。
奇光异草吹香风，怪兽珍禽左右至。
善财童子何许来，五十三参见真谛。
神通变化无了时，如幻如梦复如戏。
胡为狡狯弄精魂，机事机心极无谓。
儒生持此问山僧，僧曰如是观如是。
若言有相更有光，灵化千千诚小技。
何如无光复无相，湛寂名为第一义。
菩萨空中数点头，收敛圆光无一事。
事山万点白差差，初日照之光毳毳。
遥瞻天竺立绵延，我欲游观足如系。
平生兹游真冠绝，走笔成诗图快意。
招致仕诸君饮
韩维（宋代）

闲里高官物外身，追欢高会及良辰。菊含晓露精神健，酒入凉天气味醇。

双管龙吟清彻汉，四弦莺语巧回春。樽前不用存形迹，同是乡闾白发人。
卧闻
赵蕃（宋代）

卧闻急雨吹风颠，吾家泊船若个边。
此怀自足滋白发，况复哦诗浑废眠。
欲呼杯酒慰枵腹，童奴告我尊空然。
古意 其五
袁凯（明代）

蓐食出门去，惨惨践严霜。问子将何之，千里赴洛阳。

洛阳有剧孟，任侠世称强。我愿从之游，气势相颉颃。

路逢二三子，被服儒衣裳。少长各有礼，讲诵麋鹿场。

中心忽爱慕，与彼遂相忘。
古怨行 其一
田登（明代）

结发誓同死，如彼秋月娟。倏忽二八夜，轮亏光亦偏。

君心初岂异，岁月情随迁。我心谅非席，易直不可卷。

今适逢彼怒，恩情中道捐。浅深徒方泳，匍匐亦枉然。

独持向月心，钦钦望复弦。式微塞上草，露晞霜稔沾。

自分适脆薄，安能怼彼天。绿鬓埋青铜，犹自恃华钿。
诉衷情 寒夜
徐釚（清代）

霜华初堕湿红楼。悄坐拥香篝。撩人薄寒天气，清冷怯凝眸。

宝鸭睡，篆烟浮。理衾裯。几声街鼓，万种离愁，都上心头。
腊初小雪后圃梅开二首
张耒（宋代）

风格孤高又国香，故教小雪发新妆。
修行嗟我无功力，却使天魔入道场。
读三鱼堂文集
许传霈（清代）

孔门道不二，传道有程朱。程朱别其派，门户遂分殊。

从者病拘滞，攻者空诋诬。授受各有本，渊源莫可俱。

有明尚虚寂，阴释而阳儒。大道不遽投，讲堂启三鱼。

传经崇正学，吏治出诗书。孰谓心即理，善恶入迷途。

孰谓静不动，渣滓玷太虚。主敬与穷理，不可离须臾。

松阳留讲义，微言得持扶。洋洋象山语，非不味道腴。

姚江及白沙，良知举一隅。无如浅浮子，泛滥失所居。

辟之不遗力，后学赖步趋。博文约以礼，体认越粗疏。

我读学术篇，此情列粲如。师承今未远，翘首望当湖。
同叶上舍元址读书观海卫回龙庵两月揽景兴怀托以歌咏无伦次也共得二十六章 其十
姚燮（清代）

在昔东倭军，乘虚寇孤县。竟沦蚩蚩氓，下等蝼蚁贱。

甲运三元蚩，太平遂初愿。山川明誓存，煌煌铁为券。

干戚张列营，尚有蜃气变。且移伏波柱，砥此万里甸。
寄题钦之草堂
黄庭坚（宋代）

河南有伏流，经营太行根。
盛德不终晦，发为清济源。
公家济源上，太行正当门。
修竹带藩篱，百禽鸣朝暾。
仰视浮云作，俯窥流水奔。
相望有盘谷，李愿故居存。
主人国之老，实惟商岩孙。
斑行昔供奉，屡进逆耳言。
天子色为动，群公声亦吞。
肃肃冰霜际，不改白玉温。
出处士所重，其微难具论。
公勿怀草堂，朝庭待公尊。
偈颂一百零二首
释慧远（宋代）

门外春将半，岩花带雨开。
信从天外至，人自日边来。
虎啸风生谷，龙吟雾满腮。
相逢眉盖眼，平地舞三台。
闺词四十首　围棋 其三十二
陈子壮（明代）

赌胜欣然共适情，日长无事倚楸枰。异香缥缈非人世，玉树前头落子声。
奉和裴晋公凉风亭睡觉
刘禹锡（唐代）

骊龙睡后珠元在，仙鹤行时步又轻。

方寸莹然无一事，水声来似玉琴声。
石湖
钱大昕（清代）

潋滟红亭射晓霞，波光百顷渺无涯。居民种芰分湖面，小艇叉无踏浪花。

远浦风烟通震泽，上方钟磬出楞伽。田园杂事皆诗料，曾是当年参政家。
客归
汪本（明代）

十年辛苦厌尘沙，只见秋风不见家。
今日归来篱落下，肯将醒眼对黄花。
顽独
连文凤（宋代）

顽独斋前翠色交，翛然一榻掩衡茅。禅心久作高僧悟，方术宁从道士教。

晓日短墙花弄影，晚风斜槛鹤归巢。老怀自喜诗尤健，几度穷吟忆孟郊。
伏牛山
薛能（唐代）

虎蹲峰状屈名牛，落日连村好望秋。

不为时危耕不得，一黎风雨便归休。
城西晚眺
陈士杜（清代）

日暮临高堞，江城返照中。暝烟生远岫，秋水送孤篷。

岸迥芦花白，林疏柿叶红。晚山钟磬发，惆怅下西风。
读前辈诗文有感
陆游（宋代）

我无前辈千钧笔，造物争功谢不能。
已分文章归委靡，可怜意气尚凭陵。
鸾旗广殿晨排仗，铁马黄河夜踏冰。
此事要须推大手，蝉嘶分付与吴僧。
五月三日出城南书所见
贡奎（元代）

短衣出郭暑风清，衮衮西山晚日明。密树藏村疑断径，小桥分市识荒城。

碧涵波晕随鱼没，白隐沙痕逐马生。到眼天机无解处，乱鸦欲息更纵横。
天意吟
邵雍（宋代）

天意无他只自然，自然之外更无天。
不欺谁怕居暗室，绝利须求在一源。
未吃力时犹有说，到收功处更何言。
圣人能事人难继，无价明珠正在渊。
次韵时进叔二十六韵
黄庭坚（宋代）

时子河上园，竹间开栋宇。
大儿胜衣冠，小儿丰颊辅。
嫁女与朱胜，伏腊可称举。
发疏虽苍浪，齿嚼未龃龉。
鸡栖牛羊下，各自有室处。
四墙规摹小，易守若滕莒。
舍前花木深，春物丽观睹。
舍後曲池蛙，斋堂风月苦。
此岂不足欤，叹岁不我与。
客宦孤云耳，未知秦吴楚。
向来千驷胜，果媿一丘土。
宁当损轩昂，聊欲效俯伛。
时子听然笑，吾已悟仓鼠。
少犹守章句，晚实爱农圃。
鹊巢最知风，蚁穴识阴雨。
世网事谙委，醉乡俗淳古。
坐忘两家说，肉坚与肠腐。
酒至即使倾，客来敢辞窭。
时邀五柳陶，共过三径诩。
往在少年场，豪气压颍汝。
借令今尚尔，真复难共语。
稍知怜麴蘖，渐解等灉濋。
朋友半山阿，光阴共行旅。
人故义当亲，衣故义当补。
飞凫王令尹，期我向君所。
君为拂眠床，淹留暮城阻。
许待制挽词 其二
楼钥（宋代）

蚤擅文章价，名公屡品题。碑铭摹谏省，丘壑访愚溪。

得句追飞兔，摛毫走怒猊。遗编闻好在，后学仰筌蹄。
秋夜感怀
释文珦（宋代）

秋山夜无人，虫在草根泣。
明月照高林，虚窗风露入。
生年四十余，万事未有立。
东西岐路间，终岁常汲汲。
双亲死经年，宅兆久完葺。
兄弟亦贫窭，於此不暇给。
回首思故园，愁云满原隰。
交朋阅千百，存者已无十。
顾我枯槁姿，奈此短景急。
终宵不成寐，起坐千虑集。
至人乃忘情，效慕安可及。
唯作无生观，去引衣袖湿。
送安南裴都护
权德舆（唐代）

忽佩交州印，初辞列宿文。莫言方任远，且贵主忧分。

迥转朱鸢方，连飞翠羽群。戈船航涨海，旌旆卷炎云。

绝徼褰帷识，名香夹毂焚。怀来通北户，长养洽南薰。

暂叹同心阻，行看异绩闻。归时无所欲，薏苡或烦君。
送人入新罗使
李昌符（唐代）

鸡林君欲去，立册付星轺。越海程难计，征帆影自飘。

望乡当落日，怀阙羡回潮。宿雾蒙青嶂，惊波荡碧霄。

春生阳气早，天接祖州遥。愁约三年外，相迎上石桥。
双节为内江萧氏作 其四
黎民表（明代）

境乐心逾悲，年殊志还戚。茕茕抚婴孺，依依感畴昔。

红芳成皓抚，㳅光信驰隙。忘忧岂萱草，可卷诚匪席。

不见青陵台，上有双栖翮。
月夜闻唱歌
刘敞（宋代）

满城明月中宵白，淮南唱歌如淮北。春风忽起高入云，馀声却下盘阡陌。

南音俚曲自相知，时复一笑情熙熙。谁道幽兰白雪好，只见独谣应独悲。
庭树
李覯（宋代）

不是栽培力，谁容此处生。
细声饶客睡，斜影与邻清。
地窄根犹迸，秋迟叶未惊。
虞人虽欲伐，却怕损簷楹。
汴路水驿
陈䞇（明代）

泊舟依水驿，堤树晚含风。鱼跃翠萍里，鹭拳青草中。

人家如颍上，风景似江东。杯酒自斟酌，故人那得同。
己未园居即事四首 其三
陈式金（清代）

齐颜易画不须更，对客挥毫最有情。斗酒百篇原敏捷，探微一笔亦功成。
澶守谏议韩寿祷雨有应
晁补之（宋代）

长蜺饮井井欲干，白鼍鸣窟凄风寒。
公马未驾阴漫漫，公归湿风濡旌幡。
霜刀不染鹅颈殷，涂龙安享雩舞闲。隰桑有沃柔可攀，小麦青青大麦攒。
拜公起舞公颜欢，明日空阶响夜阑。
屋漏不复愁衣单，帡幪广厦安如山。
喜迁莺（寿邵太尉）
卑叔文（宋代）

春回天际，见柳眼翠窥，梅腮粉腻。日庆三阳，时逢千载，帷幄挺生元帅。亘古抚今忠义，天下安危注意。负英伟，信功高耿贾，勋侔霍卫。

和气。东风里，楼阁五云，玉帐环珠翠。庙食真扬，人怀邵父，当代虎臣难比。拟把倩桃为寿，莫惜金花沉醉。受阃寄，佐君王神武，复恢舆地。
秋书
晁说之（宋代）

秋为枣多暑，天因禾未霜。
吁嗟尔凶虏，宜亦畏皇纲。
此君室
方蒙仲（宋代）

问卿自用卿，为我宁作我。
道莫强项为，本见折腰可。
方寺丞新第二首
刘克庄（宋代）

一生不蓄买田钱，华屋何心亦偶然。
客至多逢僧在坐，钓归惟偶鹤随船。
按行花木皆僚友，主掌湖山即事权。
京洛贵人金谷里，安知世上有林泉。
十九日归洛城路游龙门
邵雍（宋代）

伊川往复过龙山，每过龙山意且闲。
莫道移人不由境，可堪深着利名閒。
乐全先生生日，以铁拄杖为寿，二首
苏轼（宋代）

二年相伴影随身，踏遍江湖草木春。
擿石旧痕犹在眼，闭门高节欲生鳞。
畏途自卫真无敌，捷径争先却累人。
远寄知公不嫌重，笔端犹自斡千钧。
岐山下二首 其一
韩愈（唐代）

谁谓我有耳，不闻凤皇鸣。朅来岐山下，日暮边鸿惊。
代送张仲明兵备宪副致政还楝庄二首 其二
苏葵（明代）

策马亨衢尽付天，冰清玉洁自家坚。邈从霄汉勾前业，刚与云霞结暮年。

寄兴楝花看作始，盖身荷叶想依前。人间快意知谁在，七贵五侯徒管弦。
寄郑谷郎中（一作住襄州谒郑谷献诗）
齐己（唐代）

高名喧省闼，雅颂出吾唐。叠巘供秋望，无云到夕阳。

自封修药院，别扫著僧床。几梦中朝事，依依鹓鹭行。
山阿步月吟
杨冠卿（宋代）

游子莫何之，揽衣出京华。松舟逐桂楫，渺然下惊波。

夜久群动息，明星耿斜河。维舟乱石间，步月前山阿。

霞佩凌空仙，瑶章方咏歌。见我若旧识，问讯今如何。

我欲从之游，长啸入云萝。可仰不可攀，高峰郁嵯峨。
诗四首 其二
范镇（宋代）

南来十日尽山行，北去前驱野稍平。边日照人如月色，野风吹草似泉声。
颂古四十五首
释如珙（宋代）

廓然无圣真实语，对朕者谁心未息。
本光灿烂照十方，无量劫来到今日。
寄漳州陈昌国解元
郭祥正（宋代）

为问陈昌国，醇醪几度春。海中消息断，枕上梦魂频。

旧恨随流水，新吟待故人。何当骑鹿去，重笑九溪滨。
中秋与希深别后月下寄
梅尧臣（宋代）

薄雾生寒水，寥寥舣画船。人伤千里别，桂吐十分圆。

把酒非前夕，追欢忆去年。南楼足佳兴，好在谢林川。
别同年王绣衣集句 其四
何乔新（明代）

日暖飞花近鬓丝，相留一醉本无期。

明年此日知何处，立在清朝白玉墀。
诗偈 其三十
庞蕴（唐代）

世人重珍宝，我则不如然。名闻即知足，富贵心不缘。

唯乐箪瓢饮，无求澡镜铨。饥食西山稻，渴饮本源泉。

寒披无相服，热来松下眠。知身无究竟，任运了残年。
盱眙旅客
路德章（宋代）

道旁草屋两三家，见客擂麻旋点茶。
渐近中原语音好，不知淮水是天涯。
次韵蔡少张遣兴四首 其一
汪藻（宋代）

南纪安耕凿，平时不受兵。边陲忘宇覆，江汉忽尘生。

潮卷妖星落，春归玉帐明。将军谈笑事，一笴定聊城。
飞燕
朱克诚（宋代）

王谢园林旧路荒，不妨阴雨补巢忙。自怜弱羽随萍梗，何暇栖身向画梁。

低拂绿杨过药圃，斜穿青草度芹塘。乌衣云海频来往，不惮风波道路长。
陈参藩曾侍御招同陈道襄郭笃周二宪副浮邱雅集
唐守敬（明代）

仙邱迤逦碧林隈，太史当年结社来。金液渐销丹井在，彩虬新映画堂开。

千江月度朱明馆，四座春浮绿玉醅。谁似大夫能作赋，却怜风雨更登台。
题白龙洞三首
赵蕃（宋代）

瘦竹依奇石，流清照古梅。
那知道傍舍，遽绝眼中埃。
肯惮巾冲雨，深防屐破苔。
病来无脚力，一为上崔嵬。
丁丑别金坛刘漫塘七首
杜范（宋代）

黄绮避世翁，万乘轻商颜。
翻然为羽翼，国本安泰山。
出处义与比，盛衰世相关。
怀古诵考盘，令人欲长叹。
迈陂塘 初月含树凉云动帘遥夜坐疏翠吟楼仿佛记斟酌桥媚波风景
姚燮（清代）

荡鳞云、夕天如卵，琼光交上明绮。红樨花瘦香藤络，月挂眉弯纤翠。

愁恁睡。更凤子啼残，隔院闻箫吹。微飔动矣。转晶插无声，一萤溜碧，清露悄焉坠。

撩人忆，当年媚波楼底。灯屏邀坐双髻。醉听团扇桃根曲，暗拍钗梁唱起。

还共倚。向桐叶阑干，领略些秋味。韶华似水。定浣到罗衫，旧时酒点，点点换新泪。
龙洞山记
张养浩（元代）

历下多名山水，龙洞为尤胜。洞距城东南三十里，旧名禹登山。按《九域志》，禹治水至其上，故云。中有潭，时出云气，旱祷辄雨，胜国尝封其神曰灵惠公。其前，层峰云矗，曰锦屏，曰独秀，曰三秀，释家者流居之。由锦屏抵佛刹山，巉岩环合，飞鸟劣及其半。即山有龛屋，深广可容十数人，周镌佛像甚夥。世兵，逃乱者多此焉。依上下有二穴，下者居傍，可逶迤东出，其曰龙洞，即此穴也，望之窅然。

窃欲偕同来数人入观。或曰是中极暗，非烛不能往，即遣仆燃束茭前导。初焉，若高阔可步；未几，俯首焉；未几，磐折焉；又未几，膝行焉；又未几，则蒲伏焉；又未几，则全体覆地蛇进焉。会所导火灭，烟郁勃满洞中。欲退，身不容；引进，则其前隘，且重以烟，遂缄吻、抑鼻、潜息。心骇乱恐甚，自谓命当尽死此，不复出矣。余强呼使疾进，众以烟故，无有出声应者，心尤恐然。余适居前，倏得微明，意其穴竟于是，极力奋身，若鱼纵焉者，始获脱然以出。如是，仅里所。既会，有泣者，恚者，诟者，相讥笑者，顿足悔者，提肩喘者，喜幸生手其额者，免冠科首具陈其狼狈状者。惟导者一人年稚，形瘠小，先出，若无所苦，见众皆病，亦阳慑力殆。其宴于外者，即举酒酌穴者，人二杯。虽雅不酒，必使之酹，名曰定心饮。

余因默忆，昔韩文公登华山，穷绝顶，梗不能返，号啕连日。闻者为白县吏，遂遣人下之。尝疑许事未必有。由今观之，则韩文公之号为非妄矣。呜呼，不登高、不临深，前圣之训较然，而吾辈为细娱，使父母遗体几同压没不吊。其为戒，讵止殁身不可忘。窃虞嗣至者或不知，误及此，故记其事以告焉。游洞中者七，某官某；洞之外坐而宴饮者四，某官某，凡十有一人。时延祐龙集丁巳八月也。
泥滑滑
毛直方（宋代）

泥滑滑，日已西。
泥深屦滑涴征衣，征衣涴尽不肯归。
分明数声行不得，请君更听鹧鸪啼。
游七星岩
廖颙（宋代）

斗峰遥忆旧松台，为劝农耕特地来。
短李高名光翠壁，伪刘陈迹没苍苔。
洞天日永风埃净，岩壑云收霁色开。
好景最宜供宴赏，操觚欲赋愧非才。
谢李刚中
张耒（宋代）

齐郎好诗风调清，语中有骨自老成。
愈镵愈出当有名，朅来宣城盖为倾。
文章不如金满籯，我昔曾力今乃惩。
少年平步取公卿，安用学此误平生。
柳梢青 贵筑南郭小景
姚华（清代）

浅水妆梅，疏烟做柳，腊后春初。负郭人家，黄昏灯火，画也难如。

故乡何处吾庐。莫问讯兵残燹余。倚醉阑干，偎吟楼阁，梦也都无。
再用前韵走笔答方时鸣侍御二首 其二
王缜（明代）

知时好雨送新凉，毕宿当空尾宿藏。入夜詹花沾席细，摇风银宿傍阶长。

云来不费栾巴酒，冤洗多归御史堂。调燮阴阳非我分，积诚心意事吾皇。
和十九日湖上与张集贤饯提刑张都官韵
宋祁（宋代）

共凭高榭眺云波，使节将归可奈何。
醇酒暂留丞相饮，骊驹愁对主人歌。
千岩日下催云合，万里风长送雁过。
兹会难言须惜别，岁阴光景玩蹉跎。
题李伯时三教图卷 其二
李纲（宋代）

丈人之德，藐焉犹龙。吐纳新故，婴儿在中。鼎水静绿，飞丹夜红。

大德不德，河上遗踪。
句 其二
王操（宋代）

彩笺分捲碧云薄，腊烛对烧红泪乾。
和催喜外弟卢伦见宿
郑珞（明代）

近卜孟家邻，箪瓢不厌贫。关河今夜月，兄弟异乡人。

对酒伤春晚，思家入梦频。明朝又分手，客路孰相亲。
题张濬所居壁
杨亿（宋代）

三张旧族富英髦，仙墅重经散郁陶。
深喜太邱家法在，须知定郁里门高。
分题每日摇鸡距，合宴常时把蟹螯。
独感戴侯恩未报，徘徊不觉涕沾袍。
送僧
杜荀鹤（唐代）

道了亦未了，言闲今且闲。从来无住处，此去向何山。

片石树阴下，斜阳潭影间。请师留偈别，恐不到人寰。
锦钱馀笑 其四
郑思肖（宋代）

山中一溪水，绝与众水别。不解饮清风，只解醉明月。

一片清泠意，活动流不彻。何劳濯缨人，再三苦饶舌。
崧高诗为九江赵使君寿
杨冠卿（宋代）

永锡难老，眉寿保鲁。
以佐天子，为周室辅。
康子思二诗有问道之意和其韵
郭印（宋代）

要作通天一大儒，措心寥廓未为迂。
神机应变无多子，圣域知归不远涂。
哮吼定应潜百痹，啁啾终是笑群雏。
吾今欲觅衣中宝，活计须教一物无。
送荷渚兄自永嘉归越 其一
赵汝绩（宋代）

荷渚盟鸥冷不飞，此番可与报归期。结庐虽小尚堪隐，负郭纵荒何虑饥。

吟得四灵无避处，铸成一错在来时。吾家浸碧幸无恙，草梦何须必谢池。
西河 答和王西园送别
毛奇龄（清代）

春去久，怕逢客馆长昼。寄君书到正街头，濯枝雨后。

那堪黄浦晚潮生，一帆吹下如溜。

忆当日，方邂逅。按歌新记红豆。酒间移烛和予词，霎时草就。

匆匆散去镇蹉跎，蜀葵花发时候。

骊驹唱罢频把袖。看江流、如许颦皱。遥指垂杨渡口。

更短亭、东上酒家，依旧欲放歌，何时还又。
夏至遣亲藩恭代北郊怵惕靡安徬徨有述
弘历（清代）

北郊临大祀，代礼制初宣。祗以新除沐，犹虞碍吉蠲。

瓣香精室里，悃愫泽坛边。胥荷安贞德，宏承资始天。

可能通旭卉，敢不洁铏笾。回首思恩命，流光十五年。
阻风太湖沙塘港
李曾伯（宋代）

归程雪边来，四旬六千里。瞿唐过滟滪，洞庭至彭蠡。

涉历天下险，心有如此水。朅来太湖滨，到家步才跬。

胡贻蜚廉怒，相挟冯夷氏。惊飙昼而作，骇浪暮不已。

令人向洋叹，可望不可迩。组练前陈扼，银屋平地起。

逡巡问维楫，飘泊委芦苇。归心苦何遽，短棹姑小舣。

尝闻强则避，事当顺而理。平明迟解缆，天宇果新霁。

金乌甫生东，鱼龙首俱弭。上下大圆镜，四面平如砥。

天公翻覆手，风后吹嘘是。巽转而之坤，帆去随所指。

出湖且入港，曾不片时尔。前津问锡麓，弗远尺有咫。

舟人顾相贺，昨忧变今喜。我生客江湖，噫嘻嗟老矣。

可以速则速，时当止则止。岂惟行舟然，世事只如此。

由兹石塘出，此去皆坦履。归来荷圣恩，全家赖天赐。

息阴亟休影，杜门以却轨。
题孙广伯主簿家壁
吕本中（宋代）

古木轮囷老岁寒，好花无力便凋残。秋风只在盆池上，但见江湖万里看。
溪岩杂咏
清珙（元代）

道人缘虑尽，触目是心光。何处碧桃谢，满溪流水香。

草深蛇性悦，日暖蝶心狂。曾见樵翁说，云边霅昼房。
咏斋三绝
朱长文（宋代）

非山非市且优游，尚有尘缘未自由。
岩下结庐应更好，石门西去近松楸。
代人和御制上巳锡宴诗
毛滂（宋代）

赐禊追三日，闻莺啭万年。
恩深重湛露，气暖入非烟。
睿作端知圣，清尊不翅贤。
眼明惊既醉，奎彩下云天。
满庭芳 余自东离海上，西入关中，十五馀年
丘处机（宋代）

修，考妣枯骸，孰加怜悯。迩闻乡中信士，戮力葬之，怀抱不胜感激，无以为报，遂成小词，殷勤寄谢云幼稚抛家，孤贫乐道，纵心物外飘蓬。故山坟垅，时节轻修崇。幸谢乡豪并力，穿新圹、起塔重重。遗骸并，同区改葬，迁入大茔中。人从。关外至，皆传盛德，悉报微躬。耳闻言，心下感念无穷。自恨无由报德，弥加志、笃进玄功。深回向，虔诚道友，各各少灾凶。
和林和靖先生梅韵
胡铨（宋代）

纷纷红紫勿相猜，自古骚人酷嗜梅。
皂盖折花怜老杜，黄梅时雨忆方回。
一生耐冻天怜惜，满世趋炎我独来。
桃李争春身老大，急须吟醉莫停杯。
鍊丹井
刘敞（宋代）

丹成人已去，泉在月空沉。轻举非吾事，泓澄似客心。

饮虽资一腹，贪不近千金。更爱双桐好，曾非恶木阴。
赠常庵江羽士
徐荣叟（宋代）

曾跨金牛入帝乡，归装金薤富琳琅。
唤回客枕邯郸梦，间草岩花亦自香。
荆□范侍郎挽词三首
项安世（宋代）

布韦得路如公几，少壮登朝至老衰。
东观西雍盈记石，南宫北省遍絇丝。
童童戟纛开淮楚，奕奕图书冠马龟。
回首人间心事足，去寻天上玉楼期。
临终作
王随（宋代）

画堂灯已灭，弹指向谁说。
去住本寻常，春风扫残雪。
咏史诗。苍梧
胡曾（唐代）

有虞龙驾不西还，空委箫韶洞壑间。

无计得知陵寝处，愁云长满九疑山。
鲁城民歌
佚名（唐代）

鲁地抑种稻，一概被水沫。年年索蟹夫，百姓不可活。
资殿清惠陈公哀诗三首
刘克庄（宋代）

清德在人如皦日，荣名加我等浮云。
漫张赞下青凉繖，不敢辽东白布裙。
老惜平生惟此友，吾虽后死愧斯文。
昔贤千里怀鸡絮，安得陈之董相坟。
绩和李参政湖上杂咏
魏了翁（宋代）

晋当胡运衰，万世先黜陟。
当时望尘友，有识所愤疾。
云何祖士稚，不似刘越石。
送田使君牧蔡州
马戴（唐代）

主意思政理，牧人官不轻。树多淮右地，山远汝南城。

望稼周田隔，登楼楚月生。悬知蒋亭下，渚鹤伴闲行。
赠郑谠处士
李商隐（唐代）

浪迹江湖白发新，浮云一片是吾身。寒归山观随棋局，

暖入汀洲逐钓轮。越桂留烹张翰鲙，蜀姜供煮陆机莼。

相逢一笑怜疏放，他日扁舟有故人。
游灵溪观
卢士衡（唐代）

云藏宝殿风尘外，粉壁松轩入看初。话久仙童颜色老，

病来玄鹤羽毛疏。樵翁接引寻红术，道士留连说紫书。

不为壮心降未得，便堪从此玩清虚。
题然本中已山楼
释宗泐（明代）

此地昔年过，凭高兴若何。市声归院少，山色入楼多。

白日下空际，片云生碧阿。今朝易为感，回首一长歌。
送辨藏主
释月涧（宋代）

老眼正昏明，喜见哥宁馨。吐语■璆玕，秀发禅林英。

斯道犹大厦，颓焉欲倾陀。独支期敏手，毋擅立壑美。

大鹏一举九万里。
夷陵张仲孚以荆州无山为戏辄书二绝
郑獬（宋代）

使君终日倚朱栏，绿树高楼掩映间。
自有碧江无限好，荆州佳境不须山。
和虞相喜雪二首 其二
王质（宋代）

六花飞堕九重天，冻折旌竿裂弩弮。不夜尝衔九龙烛，未春先贡八蚕绵。

暂开晴色供前日，复作奇祥饯故年。留得馀生食贱麦，杨林江上海楼船。
送石江曾元英赴太学补 其一
曾丰（宋代）

吾宗叱驭闯贤关，笔涌长江挟泰山。馀子望风俱辟易，且容瑞豹露文斑。
鹭鸶林
史弥宁（宋代）

驿路逢梅香满襟，携家又过鹭鸶林。
含风野水琉璃软，沐雨春山翡翠深。
一剪梅
蔡伸（宋代）

高宴华堂夜向阑。急管飞霜，羯鼓声乾。仙人掌上水晶盘。回按凌波，舞袖弓弯。

曲罢凝娇整翠鬟。玉笋持杯，巧笑嫣然。为君一醉倒金船。只恐醒来，人隔云山。
送元勋不伐侍亲之官泉南八首
李廌（宋代）

解知身世两鸿毛，肯羡一钩连六鳌。
有口惟宜醉醇酒，时时痛饮读离骚。
鹧鸪天·三径芳根自不群
陈德武（宋代）

三径芳根自不群。每於霜後播清芳。枝头蛱蝶如羞见，篱外征鸿不可闻。情脉脉，思纷纷。绕窗吟咏理馀薰。卷帘人在西风里，知是新来瘦几分。
咏史上·李膺范滂
陈普（宋代）

凤麟自古待明时，矶虱何堪论是非。
可是首阳可埋骨，争知人怨首阳希。
柳絮
钱惟演（宋代）

三月江南花渐稀，春阴漠漠雪霏霏。
章台街里翩轻吹，灞水桥边送落晖。
陆凯传精梅暗落，韩凭遗恨蝶争飞。
诏书漫道吹纶薄，谁见纷纷上客衣。
花发沁园春 月夜布席绿萼梅花下同友人小饮
陈维崧（清代）

借月为花，将花做月，濛濛一树皴玉。银椀筛春，琼箫暖夜，值得珍珠几斛。

冰肌睡足。更掩映、生绡六幅。念月姊彻夜孤寒，梅妃自小幽独。

花影风摇簌簌。任春城夜阑，画鼓频续。金炉烬处，珠斗斜时，月与梅花微绿。

清辉满目。拚吹灭、枝枝银烛。夜深沈、我醉休扶，和月和花同宿。
得博罗信三首 其一
释函可（明代）

八年不见罗浮信，阖邑惊闻一聚尘。共向故君辞世上，独留病弟哭江滨。

白山黑水愁孤衲，国破家亡老逐臣。纵使生还心更苦，皇天何处问原因。
三友堂
杨恬（宋代）

此君高节贯春冬，山色泉声旦暮同。对面便为三益友，终朝相伴一衰翁。

病嫌细字无心读，老厌闲花过眼空。赖有堂中不言客，冷颜常共北窗风。
梦竹卷题赠胡世贞光禄
严嵩（明代）

君家竹林何处所，万玉萧森作风雨。夜闻乡梦绕园扉，晓望征帆渡江水。

江水悠悠堪濯缨，羡君风致有馀清。玉堂延阁辞分直，凫渚鸥汀思结盟。

忠安公后重家声，千甍甲第晋陵城。云泉自占江南胜，轩盖宁论世上荣。

世间万事何反覆，平地波澜变蝇玉。君今归去耳不闻，把笔题诗倚青竹。
春晚杂兴四首 其三
方一夔（宋代）

花神衣补去青宫，紫阵红围一夜空。华发龙钟寒食酒，青芜狼藉落花风。

雨声点滴春愁里，世态侵寻客路中。我欲凭高寄萧散，暂舒老眼数归鸿。
句
林楚才（唐代）

身闲不恨辞官早，诗好常甘得句迟。
浯溪磨崖
曾焕（宋代）

元颂颜书山谷诗，还镌我宋中兴碑。慇勤三读重回首，万□□□江渺瀰。
冬夜读书
陆游（宋代）

退食淡无事，一窗宽有余。
重寻总角梦，却对短檠书。
功业虽蹉跌，光阴且破除。
更须求半偈，回向此心初。
石州慢 用高季迪韵
王士禄（清代）

浅夏萧森，犹自馀寒，襟袖时洒。愁来还似荷珠，不定虽多难把。

愁樽浊酒，总来凭仗消除，片时依旧相萦惹。若拟绘愁形，这三毛谁写。

东冶。有徒能赋，旋释髡钳，日边云下，长乐钟声，仍近漫听频打。

柔成绕指，人道垒落刘琨，欲惭方外狂司马。便使赋归兮，较渊明迟也。
南柯子（广德道中遇重午）
韩元吉（宋代）

野杏抟枝熟，戎葵抱叶开。村村箫鼓画船回。客里不知时节、又箫催。

角黍堆冰碗，兵符点翠钗。去年今日共传杯。应捻榴花独立、望归来。
崇德道中
张镃（宋代）

枸橘花繁雪有香，风吹成阵入船舱。
若教知我园中路，不肯芳菲驿舍傍。
还山吟 其一
孙廷铨（明代）

守道在无为，吾自厌吾拙。解佩及兹晨，还山听鸟鴂。

世态逐婵媛，进止心欲折。欣此素商集，缅想缁尘歇。

逝将寻旧侣，茅屋阴崖结。暝色下巉岩，苍然立积铁。

林深倦鸟集，谷静涓泉咽。夜凉四山空，云卧逼天阙，扪萝想幽人，弄箫迟山月。
偈颂一百二十三首
释祖钦（宋代）

火炙胸前暖，风吹北后寒。
西来的的意，亲切不相干。
衡守刘子澄以诗来和韵奉酬
陈傅良（宋代）

曳裾朝路不同时，谋食衡湘亦把麾。
一见相忘光可鉴，十年何把惄如饥。
力堪扶世将谁可，语不惊人或自危。
夜雪埋山江欲冻，依然春信把南枝。
赠秘书王监丞
文天祥（宋代）

君不见秘书外监贺放翁，镜湖一曲高清风。
又不见太子师傅两疏氏，东门祖帐罗群公。
人生晚节良不易，颓波下下谁障东。
使人知有在我者，二三君子为有功。
我公金华山下住，赤松安期白云处。
风骨细瘦真神仙，急流勇退不肯顾。
我昔山中想风采，几回击节归田疏。
适来追陪水苍佩，亲见辞归白云路。
御笔擢公领蓬山，师表玉立东宫官。
两年苦口一去字，未许鸥鹭从公闲。
瑶池深深锁策府，玉皇宫阙侨其间。
暂分赤符管下界，半空云气常往还。
多少持麾辞上国，悠悠风尘见此客。
莫作寻常太守看，疏贺以来伟人物。
夜瞻婺女次舍中，一点光明射南极。
公归眠食重调护，世道尚凭公气力。
六月廿四日荷花荡一首
黄省曾（明代）

竞楫都人集，喧游国事传。探芳怜胜日，携客讨湖天。

玉笛催新柳，红妆夺始莲。开襟欢未极，沽酒不论钱。
遣心四首
苏泂（宋代）

秋旸如火灼肌肤，世念功名一点无。
晚洞龙归带飞雨，卧看檐溜落阶除。
荆江渔父竹枝词九首和夔师□侍郎韵为荆师范
项安世（宋代）

七歌渔父寿香堆，花雾深深拨不开。
水边借得春风送，荷花吹上戟门来。
采桑子·平生为爱西湖好
欧阳修（宋代）

平生为爱西湖好，来拥朱轮。富贵浮云，俯仰流年二十春。
归来恰似辽东鹤，城郭人民，触目皆新，谁识当年旧主人？
同尧民游灵源庙廖献臣置酒用马陵二字赋诗二首 其二
黄庭坚（宋代）

洪河壮观游，太府佳友朋。春色挽我出，东风如引绳。

昏昏版筑气，王事始繁兴。大堤如连山，小堤如冈陵。

增卑更培薄，万杵何登登。忆昨河失道，平原鱼可罾。

田莱人未复，疮大国方惩。忽念耒耜閒，为民保丘塍。

百县伐鼛出，夜半废曲肱。吾侪愧禄廪，游衍事鞍乘。

晁子汉公孙，新去司马丞。出干大农部，才术见嗟称。

我坐广文舍，七年读书灯。结发入场屋，肯谓河难凭。

尔来触事短，痴甚霜前蝇。世味极淡薄，不了人爱憎。

惟得一卮酒，尚能别淄渑。所以对樽俎，未曾闻斗升。

酌我良已多，狂言恐侵陵。暮云吞落日，归鸟求其朋。

冷官仆马瘦，及门鼓腾腾。
寒食客中有怀
崔道融（唐代）

江上闻莺禁火时，百花开尽柳依依。

故园兄弟别来久，应到清明犹望归。
有怀二首 其一
赵蕃（宋代）

桑落黄而陨，于飞雁翱翔。岂无同心人，滞彼天一方。

刘氏贤父子，好古俱志彊。向来文墨盟，许我由升堂。

三孙子荆家，人物妙过江。当时载酒地，朝暮一玉光。

几年断行迹，老柳知在亡。苕溪到荆溪，一苇可以杭。

定应数相过，我顾不得双。属谋吴会行，秋疟冬尚僵。

迨今病小愈，又值天雨霜。饥寒苦见驱，此役殊未央。

苕溪道所见，有宅非他扬。我犹识其门，寂寞罗可张。

会成整衣冠，床下拜老庞。退从阿戎谈，麈秃饭不尝。

独说孙之居，更下荆溪傍。慨兹如许别，肯惮一水长。

孤篷不难溯，物色因鸣榔。傥闻苇间音，躧履斯迎将。

剡曲笑徒反，竹隐聊与当。古人有成言，居必思择乡。

我今落殊县，绝交类嵇康。论文得重与，近作期倒囊。

从游不徒然，会合况莫常。匪但鸡黍约，要资药石良。

针砭苟不靳，我何惧膏肓。痿盲于起视，顷刻未始忘。

阴风忽动地，暮色自远苍。归寻短灯檠，依旧平生窗。
送张子勤九陇尉
李流谦（宋代）

老凤高栖雏凤飞，山林钟鼎各相宜。
出门马首亭亭去，敛板胸中落落奇。
颇忆浊醪过我夜，正愁碧草送君时。
如何数日中年味，恰是今朝闻子规。
依韵和永叔久在病告近方赴直道怀见寄二章
梅尧臣（宋代）

玉辔珑珑出绛宫，青槐驰道晓烟中。
尘头尚裛洗车雨，马耳前趋吹鬣风。
闻说自将身许国，不须仍以醉为公。
我今才薄都无用，六十栖栖未叹穷。
遗兴次韵和晁应之四首 其二
张耒（宋代）

洛阳宫殿锁埃尘，翠辇东还几度春。双阙晓云连太室，九门晴影动天津。

地藏宝鼎宁无祲，龙护灵书固有神。游豫此时期圣主，保釐从古仗元臣。
山居诗
释延寿（宋代）

三度曾经游此地，从缘权顺世闲情。
登山虽有谢安志，遁迹惭无慧远名。
翠叠寒枝松未老，影深幽径竹新成。
莫言去住关怀抱，云本无心水自清。
酬元主簿子球别赠
皎然（唐代）

故人方远适，访我陈别情。此夜偶禅室，一言了无生。

览君缄中偶，如搴清玉瑛。胡为蕴高价，岁晚徒营营。

辞秩贫且病，何人见艰贞。出无黄金橐，空歌白苎行。

威迟策驽马，独望故关树。渺渺千里心，春风起中路。

近闻新拜命，鸾凤犹栖棘。劝君寄一枝，且养冥冥翼。

甘泉多竹花，明年待君食。
歌
病狂人（唐代）

踏阳春，人间三月雨和尘。阳春踏，秋风起，

肠断人间白发人。

五灵华，晓玲珑，天府由来汝府中。惆怅此情言不尽，

一丸萝卜火吾宫。
赠延福端老二绝
黄公度（宋代）

我来欲问小乘禅，惭愧尘埃未了缘。
忽忆去年秋夜话，共听风雨不成眠。
韩亭秋月
梁应龙（明代）

晴烟几缕抹山隈，萧槭疏林拥榭开。千顷瑶波江芷漾，一庭柏影兔华来。

雁拖秋色过韩峤，僧带岚光扣觉台。我欲拈毫裁月赋，可怜拙妇已无才。
雪巾送别黄氏诸子北上二首 其一
李英（清代）

送君北上黄金台，淮水征航晓日开。今夜飘零何处泊，竹西亭畔笛声哀。
次韵王照邻去秋送行并呈滕彦真
赵蕃（宋代）

风人伐木歌，咏写求友声。
亦有脊令赋，月迈而日征。
平时朝夕居，一旦离合情。
何以著此情，赋诗兼轴盈。
怪来担肩重，忘去破橐轻。
时时一披展，绝胜五色盲。
今日复何日，霜檐晓争明。
青天尽开露，如见心目诚。
鄙夫独何为，似觉幽忧撄。
缅怀平生游，多留定王城。
晨出湘雾湿，夕归湘浪平。
王滕唱酬诗，我亦滥一名。
别之今几何，秋枯复春荣。
素书渺不来，叹我无鱼烹。
要赓旧贻诗，饾饤仍经营。
定知他年见，不复刮目惊。
檐前坐久如，四体醺欲酲。
梦作扁舟去，湘西寻旧盟。
曾微白首哀，但作青眼横。
山鸟何自鸣，欠伸巾尚倾。
由樵径登北高峰遂至韬光庵
释文珦（宋代）

鸟路攲倾不可登，攀缘直上最高层。阴崖老树春无叶，古窦寒泉夏作冰。

斜抱江流萦翠带，乱山分脉走瓜藤。云根细纪当年事，太守曾来访隐僧。
腊八危家饷粥有感
赵万年（宋代）

襄阳城外涨胡尘，矢石丛中未死身。
不为主人供粥饷，争知腊八是今辰。
满江红 复用前韵有怀西溪梁园之游
王恽（元代）

书剑梁园，忆曾是、青＊游客。宫苑废、三山依约，绿云红雪。好在西溪王老子，留连醉尽花时节。记尊前、金缕唱新声，忘筝铁。襟韵合，曾衰歇。消客气，歆情说。尽暮年心事，风霜孤洁。一片黄流翻晚照，回惊吴楚东南坼。偶追思、往事叹余生，长年别。
重阳前二日喜雨答泗州郭从事
宋祁（宋代）

雨洗淮天旱始摧，正堪凭远上高台。
萸津菊润斋醅熟，共助重阳辟恶杯。
司空平章军国事赠太师开国正献吕公挽辞五首
苏颂（宋代）

首建司空府，前临魏阙门。
特留黄发老，对直紫微垣。
故事传台阁，清风遗子孙。
四方桃李满，不待史官言。
明月照高楼慢（中秋应制）
万俟咏（宋代）

平分素商。四垂翠幕，斜界银潢。颢气通建章。正烟澄练色，露洗水光。明映波融太液，影随帘挂披香。楼观壮丽，附霁云、耀绀碧相望。

宫妆。三千从赭黄。万年世代，一部笙簧。夜宴花漏长。乍莺歌断续，燕舞回翔。玉座频燃绛蜡，素娥重按霓裳。还是共唱御制词，送御觞。
次韵马参议同游蒋山
叶梦得（宋代）

华屋惊随劫火飞，江山空自绕邦圻。灵踪可便超千载，妙解谁从寄一微。

著屐尚堪穷碧落，据床聊伴俯清辉。追寻会识关心处，未怪衰翁苦忆归。
晨起
苏泂（宋代）

晓鸡将梦出华胥，起看新霜积槁梧。
迟顷日高霜作水，可怜黄叶半边无。
题四皓子期子猷太白四图 其三
杨士奇（明代）

冻合千山雪，荒村愁未眠。谁知乘兴者，夜棹剡溪船。
摸鱼儿（湖上）
杜旟（宋代）

放扁舟、万山环处，平铺碧浪千顷。仙人怜我征尘久，借与梦游清枕。风乍静。望两岸群峰，倒浸玻璃影。楼台相映。更日薄烟轻，荷花似醉，飞鸟堕寒镜。

中都内，罗绮千街万井。天教此地幽胜。仇池仙伯今何在，堤柳几眠还醒。君试问。□此意、只今更有何人领。功名未竟。待学取鸱夷，仍携西子，来动五湖兴。
添鱼具诗。蓑衣
皮日休（唐代）

一领蓑正新，著来沙坞中。隔溪遥望见，疑是绿毛翁。

襟色裛xU霭，袖香褵褷风。前头不施衮，何以为三公。
久雨
项安世（宋代）

一春泥水断前街，万里长天一目空。
数点寒梢著红蕊，人间惊喜见春色。
孤鸿怨题东吴张节妇卷张自云飞鸿且不再匹况于人乎
李东阳（明代）

翩翩天上鸿，一死不再匹。今人鸟不如，有匹奚但一。

生为比翼死独栖，宁忍孤飞过别枝。养雏成翮老相似，犹忆当年初奠时。

妾心独知人不识，仰视飞鸿指白日。
游山谷寺赠住山钦老钦嗣愚丘诗
赵蕃（宋代）

少小已诵山谷文，老大始游山谷寺。
按诗寻境尽可得，落笔不谷追一字。
旧闻是老诗有宗，韩门更许愚丘雄。
风流前辈日已远，此道此山俱属公。
送萧颖士
刘舟（唐代）

大名掩诸古，独断无不适。德遂天下宗，官为幕中客。

骊山浮云散，灞岸零雨夕。请业非远期，圆光再生魄。
乡人为予再赏凤花求赋
陈著（宋代）

朝阳鸣处发天和，化作灵根植宝坡。
翠脊双飞供衬色，血诚百喙染芳窠。
仆韶难赴风云会，任数何妨岁月多。
翼翼自珍无一语，暗听游客赋卷阿。
题湖山清隐
真德秀（宋代）

西湖南山和靖庐，西山东湖清隐居。
皇天从来具老眼，胜地不隐栖凡夫。
眼中西时风月景，胸次万古皇王书。
夫君岂是终隐者，要学川云时卷舒。
同诸子秋夕寻云谷晦翁读书台
傅汝舟（明代）

看山午发澄溪浒，度岭钟鸣日已曛。
百里川原平入眺，九霄星斗倒垂文。
短袍席映疏林月，高枕窗含叠嶂云。
欲访遗祠悲草木，早衰真愧道无闻。
仗锡为长老写真求赞
释正觉（宋代）

木老春迟，山寒雪早。
潮退珊瑚林，霁空明月晓。
守默自如，对缘恰好。
得往得来，随起随倒。
龙潭觑破天皇，马祖踏著水潦。
送陈学录求仕
释云岫（宋代）

官冷岂知僧又冷，殷勤话别上西台，
金花便是红绡扇，取得功名动地来。
借韵呈宽堂
杜范（宋代）

坦然宽德是居身，又有疲甿要拊循。
镜净不过方寸地，海涵何止百千人。
呻吟望赐多沟壑，晚闲为霖几怪神。
膏泽未能周海宇，祝公先静一州尘。
代竹岩送史侍郎 其一
释居简（宋代）

曾泛东湖载月船，不将人物等闲看。二灵千古独钟秀，五岳三光空自寒。

跨灶极知从古少，为兄端恐自君难。故家别有单于调，付与鸰原次第弹。
水退小园散步时垂替感赋
董嗣杲（宋代）

移来菊本已成丛，潦退园篱失笑空。
梦蝶自应知境幻，问牛谁谓可年丰。
渺茫天地浮秋水，寂压溪山截暮虹。
蛩咽莫禁莎砌湿，万愁愁付酒杯中。
暮年即事
姜特立（宋代）

八十衰翁如小儿，爱餐梨栗作儿嬉。
有时淡饮三杯酒，无事閒吟两首诗。
还丹却老吾不知，头童齿豁一听之。
但愿造物相扶持，寿考或可登期赜。
夜过西湖
陈起（宋代）

鹊巢犹挂三更月，渔板惊回一片鸥。
吟得诗成无笔写，蘸他春水画船头。
和赵知府延绿韵
何澹（宋代）

柴门三月麦秋寒，日与渔樵自往还。
千骑肯来延绿阁，一杯相属对青山。
句工烟雨空濛际，笔妙龙蛇夭矫门。
从此小园增倍价，不妨长作老农闲。
琅琊山六题 其一 归云洞
欧阳修（宋代）

洞门常自起烟霞，洞穴傍穿透溪谷。朝看石上片云阴，夜半山前春雨足。
送友人之中州有怀同社并陈子其年
潘高（明代）

临觞送君发，正值榴花时。雨过风萧然，空江浪迟迟。

行行君所经，冉冉予所历。若宿伊阳村，为望嵩山月。

致我平生友，寄我一行书。相看成契阔，鬓发复何如？

陈子未相识，相思亦已久。为我一问之，知有南村否？

归云带雁飞，清霜点客衣。旦晚有题字，应报溪南扉。
李密学遗苔酱脯云是自采为之
梅尧臣（宋代）

潩流寒且急，岸草已凋摧。
石发尚堪把，江人曾不来。
谁知乌榜去，留采碧潭限。
持作吴乡味，能令案渌杯。
冬暮山舍喜标上人见访
黄滔（唐代）

寂寞三冬杪，深居业尽抛。径松开雪后，砌竹忽僧敲。

茗汲冰销溜，炉烧鹊去巢。共谈慵僻意，微日下林梢。
偈颂八十五首 其六十一
释妙伦（宋代）

坐底立，立底坐。我即你，你即我。毕竟烧香礼拜谁，几成话堕。
题袁州谢秀才所居
韦庄（唐代）

主人年少已能诗，更有松轩挂夕晖。芳草似袍连径合，

白云如鸟傍檐飞。但将竹叶消春恨，莫遣杨花上客衣。

若有前山好烟雨，与君吟到暝钟归。
定川门
吕希纯（宋代）

江如丁字凑城隈，长畏蛟龙鼓浪来。
门表奠川聊致祷，职当求瘼愧非才。
两滩涨定沙痕白，七里山晴雾雨开，
放出庚家楼上月，却留宾从少徘徊。
王西园画郑节之杏林深处图
顾清（明代）

郑家杏林如董家，王郎笔底腾朝霞。青山周遭屋半隐，中有石鼎熺灵砂。

平生活人不计功，年年杏林花实红。花红实落又成树，只恐青山十里无地容春风。

林日深，花日密，丹砂几时成，令我知消息。分君一匕，与君同升。

超凌太虚，飞步紫清。归来弭节杏林下，还问春风别后几度飞红英。
句 其十三
王安国（宋代）

海鹏未击三千里，天马须归十二闲。
渔家傲（朱晦翁示欧公鼓子词戏作一首）
黄铢（宋代）

永日离忧千万绪。雪舟远泛清漳浦。珍重故人寒夜语。挥玉尘。沉沉画阁凝香雾。

风砌落花留不住。红蜂翠蝶闲飞舞。明日柳营江上路。云起处。苍山万叠人归去。
留题张尉隐斋
杨杰（宋代）

小隐隐林薮，大隐隐朝市。市朝心隐不隐身，山林未必忘名利。

夜来月明竹声细，隐斋主人留客醉。四更客未醒，主人促车骑。

客笑主人劳，不顾隐之意。君不见梅福曾作尉氏官，庄周亦为漆园吏。
偶成
曹彦约（宋代）

忽认胸中一团气，一团气里空无地。
既空无地更何义，此无广狭无一二。
镇海楼送刘职方还留都
黎民怀（明代）

江流空阔楚天回，万树秋声绕吹台。百代繁华何处问，登高今见大夫才。
赠詹朝倚
刘子翚（宋代）

之子词锋孰敢争，它时云路定飞腾。
客怀未免悲弹铗，文社遥知喜得朋。
旧隐生涯三径菊，夜窗弦诵十年灯。
长篇寄人情何厚，欲和阳春愧未曾。
生查子·狂花顷刻香
晏几道（宋代）

狂花顷刻香，晚蝶缠绵意。天与短因缘，聚散常容易。
传唱入离声，恼乱双蛾翠。游子不堪闻，正是衷肠事。
秋晚怀归
周密（宋代）

逝水归云日夜流，倚栏心事共悠悠。黄栖露亩稻粱晚，红染霜林橡栗秋。

日月不闲双鬓老，风埃长满百年愁。故山薇长无人采，有愧平生马少游。
冬节小不佳怀正叔老兄
张耒（宋代）

老境光阴短景催，新冬又复一年回。
焚香燕坐衣僧衲，煮药高眠废酒杯。
处处庖厨鸣瓮缶，年年歌笑惨风埃。
孟公歌舞犹须雪，未放愁眉取次开。
贺新郎·送陈真州子华
刘克庄（宋代）

北望神州路。试平章、这场公事，怎生分付。记得太行山百万，曾怎宗爷驾驭。今把作、握蛇骑虎。君去京东豪杰喜，想投戈、下拜真吾父。谈笑里，定齐鲁。
两河萧瑟惟狐兔。问当年、祖生去后，有人来否。多少新亭挥泪客，谁梦中原块土。算事业、须由人做。应笑书生心胆怯，向车中、闭置如新妇。空目送，塞鸿去。
佳雪应时呈司土使君三首
朱长文（宋代）

炫晃天花著物新，壶中万景净无尘。
光辉只欲饶寒士，清洁尤无比古人。
韦白吟时飘入砚，邹枚燕处舞回茵。
明年霄汉横飞去，应踏繁霙拜玉宸。
春雨夜坐
王映薇（清代）

西风猎猎雨潇潇，冷焰无光夜寂寥。寸草报春心半死，残桐入爨尾全焦。

旧诗已徇秦灰劫，新鬼难凭楚些招。抚髀愁生推枕起，村醪味薄不能浇。
表哀诗
孙绰（魏晋）

茫茫太极，赋授理殊。咨生不辰，仁考夙徂。微微冲弱，眇眇偏孤。

叩心昊苍，痛贯黄墟。肃我以义，鞠我以仁。严迈商风，思洽阳春。

昔闻邹母，勤教善分。懿矣慈妣，旷世齐运。嗟予小子，譬彼土粪。

俯愧陋质，仰忝高训。悠悠玄运，四气错序。自我酷痛，载离寒暑。

寥寥空堂，寂寂响户。尘蒙几筵，风生栋宇。感昔有恃，望晨迟颜。

婉娈怀袖，极愿尽欢。奈何慈妣，归体幽埏。酷矣痛深，剖髓摧肝。
迎谒刘朔斋□提举行部
许月卿（宋代）

百城奔走候车尘，庾节光华婺水滨。人望朔斋春有脚，家传元祐水无心。

天低日近霜华晓，地僻腊残梅蕊春。愿得刘家再忠肃，前为伊鼎后商霖。
和宇文正甫探梅
张栻（宋代）

天与孤清迥莫邻，只砂空谷伴幽人。
千林扫迹愁无那，一点横梢眼便亲。
顾影莫惊身易老，哦诗尚觉句能新。
几多生意冰霜里，说与夭桃自在春。
斋居杂兴
王义山（宋代）

一身自有一乾坤，拍拍阳和禀得淳。
诗思已随春意动，夜衾不得晓寒新。
未应云谷成辽邈，常把沧洲入想因。
觅句看书无个事，清泉可饮便非贫。
洛中感事
雍陶（唐代）

洛城今古足繁华，最恨乔家似石家。

行到窈娘身没处，水边愁见亚枝花。
和杨县尉五首
陈宓（宋代）

昧者不自觉，役役尘土中。
丈夫意有在，肯与儿辈同。
毫锥可济世，不论汗马功。
得君起予句，使我铭诸胸。
赏莲
郭祥正（宋代）

濯濯水中华，香艳胜蘋藻。英英泥中根，絜素常自保。

房实又堪泥，无一不为好。乃知金仙经，譬喻肆论讨。

游宴集宾僚，赏咏固宜早。一朝霜飙至，茎叶变枯槁。

抑亦如佳人，妍媚忽衰老。顾眄岂复怜，弃置不足道。

幽怀向君开，芳樽为倾倒。木末谁能搴，愁烟起孤岛。
次前韵酬赵提干二首 其二
王庭圭（宋代）

留滞沅湘见此郎，气如九月雁横霜。麻鞋踏雪穿沙底，赐履他年出上方。
奉和竟陵王经刘巘墓下诗
虞炎（南北朝）

下帷闻昔儒，窥园信且逸。聚学丛烟郊，栖遁事环筚。

戢景谢归丛，税驾空悠日。庭露已沾衣，松门向萧瑟。

悯悯神念周，依依惠言密。
倚树
王野（宋代）

偶尔依芳树，跏趺迹绿苔。
身忘群鸟近，坐久一花开。
移影高还下，看人去复回。
携书空置石，翻动任风来。
求信吟
邵雍（宋代）

始则求人信，有知有不知。
既而求自信，人或多知之。
今我不求信，何人更起疑。
无可无不可，安往不熙熙。
解语花 春日见闺人挝鼓
厉鹗（清代）

帘遮昼影，钗剪春痕，香度深深院。玉嬉莺婉。无愁处、小坐钉花床畔。

飞空碎远。看一朵、翠翘难颤。惊梦回、声落高唐，白雨随酥腕。

长记柑筵饮散。遇红兰潮靥，青柳垂眼。唾霏休溅。

飘鸾袖、应是细敲肠断。微音弄钏。料无此、渔阳娇怨。

生晚寒、灯晕妆楼，攲被池人倦。
同曹明府游厓分韵得水字 其一
罗兆鹏（明代）

艺祖弘开基，仁厚植国纪。列宗绳其武，宽仁日重累。

武功良未振，声容焉足恃。元丰励精年，杜鹃来洛水。

酷梗延绍圣，元气遂以靡。宣和产玉芝，国是迷忧杞。

霾云掩鄂宫，鳣鲸困蝼蚁。何俟逢厓日，天运已可揆。

哀哉航海谋，飘飘竟何底。大厦势既倾，一木能支尔。

天命尚斯须，臣分何涯涘。况幸一旅功，百蹶时复起。

直以瓣香誓，之死而后已。岂不知废兴，穹壤秽虺豕。

念厥生不辰，值此非常否。目击正气歌，激烈犹在耳。

一汴二杭时，何人纡青紫。节彼厓山岑，屹屹轰苍峙。

邻邻厓水石，洄澜壮砺砥。往来词墨客，千古切仰止。
文武舞歌四首 其一 文舞阶步辞
佚名（隋代）

我后降德，肇峻皇基。摇铃大号，振铎命期。云行雨洽，天临地持。

茫茫区宇，万代一时。文来武肃，成定于兹。象容则舞，歌德言诗。

锵锵金石，列列匏丝。凤仪龙至，乐我雍熙。
送秦仲防通判
楼钥（宋代）

清德曾瞻启庆碑，孙曾清更畏人知。
只缘一介弗轻取，坐使斯民不忍欺。
濑水家传御书卦，宣城手写送行诗。
典刑尚继金銮旧，马氏一门谁白眉。
铜雀妓二首 其一
王勃（唐代）

妾本深宫妓，曾城闭九重。君王欢爱尽，歌舞为谁容。

锦衾不复襞，罗衣谁再缝。高台西北望，流涕向青松。
登西林寺塔同雪庵兄作
张家鼒（清代）

西林寺塔干云霄，盘空一气风萧萧。抠衣纳级鼓残步，豁然开朗忘尘嚣。

九峰罗列如屏障，尺水春申在盆盎。阿兄指点赤松溪，目极云烟不可状。

钟声隐隐脚底来，七重栏楯莲花台。乃知西方象教力，能使俗念须臾灰。

市声鸦鹊都寂静，寰阓谁知有真境。铃语频催归去来，夕阳已下青松顶。
次韵草堂主人雨中十首 其十
周紫芝（宋代）

避地偷生只闭门，不堪搔首对醨尊。行歌野哭江头路，雨叶风花总断魂。